### Beslutning

Godkendt.

### Sagsfremstilling

## Resume og sagens baggrund

VAB søger ved mail af 6. oktober 2023 om godkendelse af lånoptagelse med kommunegaranti i afd. 78 Kalundborgvej/Myrehøjvej. Afdelingen består af i alt 14 familieboliger opført som tæt/lav. Der søges om et 30-årigt realkreditlån på 3.039.000 kr. hos Realkredit Danmark, som stiller krav om kommunegaranti for 17,97% ifølge fremsendte garantiberegning.

Lånet er til finansiering af energirenovering, som omfatter udskiftning af vinduer samt efterisolering af lofter i afdelingen.

Kommunalbestyrelsen skal godkende kommunegaranti til ekstraordinær renovering jf. almenboliglovens § 98, samt lejeforhøjelser over 5% jf. almenboliglovens § 10.

## Indstillinger

Direktøren indstiller, at der godkendes et 30-årigt kontantlån på 3.039.000 kr. med en kommunegaranti samt en lejeforhøjelse som følge af lånet er oplyst til 9,8 – 10,4 %.

## Behandling

Økonomiudvalget, Kommunalbestyrelsen.

## Sagsfremstilling

Afdelingen består af i alt 14 familieboliger (tæt/lav) opført i 1987.

Renoveringen består af udskiftning af vinduer samt efterisolering af lofter.

De samlede anlægsudgifter er oplyst til 5.039.000 kr. Udover realkreditlånet forventes resten af blive finansieret af afdelingens henlæggelser med 1.700.000 kr. samt støtte fra boligselskabets dispositionsfond med 300.000kr.

Udover et engangstilskud, yder dispositionsfonden et årlig tilskud på 100.000 kr. årligt i lånets løbetid.

Projektet er godkendt på et afdelingsmøde den 24. august 2023.

*Lejeforhøjelse:*Lejeforhøjelsen som følge af lånet er oplyst til 464-547 kr. eller en stigning på 9,8 – 10,4 %. Denne skal godkendes af kommunalbestyrelsen, da den er over 5 % jf. almenlejelovens § 10 stk. 3.

|  |  |  |  |  |
| --- | --- | --- | --- | --- |
| Bolig/m2 | Nuværende leje | Stigning i kr. | Ny leje | Stigning i % |
| 61,9 | 4.640 | 464 | 5.104 | 10,00 |
| 61,9 | 4.743 | 464 | 5.207 | 9,80 |
| 62 | 4.743 | 472 | 5.215 | 10,00 |
| 63 | 4.641 | 472 | 5.113 | 10,17 |
| 63 | 4.744 | 472 | 5.216 | 10,00 |
| 72,6 | 5.218 | 547 | 5.765 | 10,40 |
| 73 | 5.323 | 547 | 5.870 | 10,20 |

*Økonomiske konsekvenser:*

Garantien er til *ekstraordinære arbejder*jf. almenboliglovens § 98, hvilket indebærer, at garantien kan gives, hvis Kommunalbestyrelsen vurderer, at der er tale om ekstraordinære arbejder. Økonomistaben vurderer at dette er tilfældet i nærværende sag, og at et evt. afslag vil indebære, at projektet ikke kan gennemføres.

## Økonomiske konsekvenser

Garantien vil kun få konsekvenser for Kalundborg Kommune, hvis VAB ikke betaler sine forpligtelser på lånet i garantiperioden. Garantien belaster ikke den kommunale låneramme. Kommunens garantier for lån til VAB udgjorde pr. 31. december 2022 i alt 33.042.923 kr.

### Sagens forløb

22-11-2023 Økonomiudvalget
Anbefales.